Karen Hækkerup (S), 2013-04-10:
Jeg vil gerne sige, at jeg synes, at det har været bekymrende at læse om de familier til handicappede børn, som har henvendt sig til Københavns Kommune.
De har oplevet at få dårlig behandling.
Det er den følelse, som de har af det, og jeg forstår sådan set på det, der er sket i Københavns Kommune, at man derfra vedkender sig, at det ikke fungerer godt nok, og at man siger, at man ønsker en bedre dialog med forældrene.
Det, der har været tale om, har været, at man har rettet op, efter at man fik Deloitte til at lave en rapport i 2009, der viste, at man havde mangelfuld styring i Københavns Kommune, og resultatet af det forsøg på opretning har altså været, at rigtig mange forældre har følt sig dårligt behandlet, at man har lavet en eller anden form for leansystem, der gør, at forældrene oplever at skulle give de samme svar igen og igen.
Der har været stor kritik af det, og Københavns Kommune har også selv sagt, at de synes, at der er et problem, og at de håndterer det, og derfor vil jeg sige, at jeg sådan set betragter sagen på den måde, at Københavns Kommune anerkender, at de har et problem, og at de vil løse det.
Derfor ser jeg ikke grund til at gå yderligere ind i det.
Jeg bliver spurgt, om der er brug for en øget indsats på det sociale område med det formål at undgå en fortsat optrapning at bandekonflikten.
Og til det vil jeg sige ja.
Lige nu ser vi jo desværre en optrapning af bandekonflikten, som gør, at rigtig mange mennesker føler sig utrygge; at folk, som bor i nogle af de områder, der er hårdt plaget, synes, at det er meget utrygt at gå ud efter mørkets frembrud og også på andre tider af døgnet.
Derfor kan man sige, at der ikke er anden vej end at have fokus både på den politimæssige indsats og på en øget social indsats.
I den forbindelse vil jeg gerne nævne, at jeg sammen med justitsministeren har holdt møde med de omegnsborgmestre, som er dem, der primært er i vælten, når vi taler om bandekonflikten.
Der har vi talt om, hvordan vi kan sammentænke den indsats, som vi gør, både i forhold til politiet rent konkret og i forhold til at inddrage ministre som mig selv eller ministeren for boligområdet eller ministeren for skatteområdet, sådan at vi kan have en eller anden koordineret indsats, i forhold til hvad vi gør helt konkret for at hjælpe kommunerne, når de gerne vil ud at have mere fat i bandeområdet.
Først og fremmest vil jeg sige, at én ting jo er ungdomskriminalitet, noget andet er bandekriminalitet.
De to ting hænger ikke nødvendigvis sammen, men der kan selvfølgelig godt være et overlap.
Men selv om bandekriminelle primært er nogle, som er over 18 år og derfor ikke falder inden for området med dem, som man kan have en socialt forebyggende indsats over for i mit regi, så vil jeg gerne sige, at de jo tit har nogle små brødre, og at de også selv på et tidspunkt har været mindre, hvor man kunne have ønsket at der var sat ind med en større social indsats.
Man har forskellige muligheder som kommune, eksempelvis for at give ungepålæg og give forældrepålæg.
Jeg har kun tal, som viser, hvordan det var under den tidligere regering, for vi har ikke andre tal end dem, der løber frem til regeringsskiftet, men man kan sige, at det bliver brugt forsvindende lidt.
Derfor har jeg opfordret kommunerne til at komme i gang med at bruge forældrepålæg og ungepålæg i en kombination med de sociale indsatser, der skal være, for jeg mener faktisk, at det også er en af de modeller, vi skal anvende, for at styrke den forebyggende indsats.